text: To fængslet for sommerhusbrande
  04 januar 2014 kl. 17.49
  To unge mænd på 19 og 28 år blev varetægtsfængslet i fire uger for nattens brande i tre sommerhuse mellem Fredericia og Vejle.
  Politiet krævede også 17-årig pige fængslet, men hun blev løsladt, oplyser Kent Midtgaard Hansen, vagtchef hos Sydøstjyllands Politi til TV SYD.
  Politiets teori er, at de tre unge har begået indbrud i sommerhusområdet ved Høll og Hvidbjerg. De har så sat ild på husene for at slette deres spor.
  
  Tre brande blev til fire
  Først på eftermiddagen opdagede politiets efterforskere, at der også var blevet forsøgt sat ild til et fjerde sommerhus i området. Ilden fik aldrig fat, men politiet ved endnu ikke, om gløderne har ulmet siden i nat, eller om det er en ny brand uden sammenhæng med de tre øvrige.
  - Man finder tegn på indbrud, og at der er blevet forsøgt påsat ild. Vi formoder, at der er en forbindelse med de andre, siger vagtchef Kent Midtgaard Hansen til Ritzau.
  